ROZHODNUTIE KOMISIE
z 11. mája 2009,
ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV a sumy, ktoré sú k dispozícii na výdavky pre fond EPZF
(2009/379/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 12 ods. 2 a ods. 3,
keďže:
(1)
Určité sumy poskytnuté Európskemu poľnohospodárskemu fondu pre rozvoj vidieka (EPFRV) na rozpočtové roky 2007 až 2013 sú stanovené v prílohe k rozhodnutiu Komisie 2006/410/ES z 24. mája 2006, ktorým sa stanovujú sumy podľa článku 10 ods. 2, článku 143d a článku 143e nariadenia Rady (ES) č. 1782/2003, článku 4 ods. 1 nariadenia Rady (ES) č. 378/2007 a článku 23 ods. 2 nariadenia Rady (ES) č. 479/2008, ktoré sa poskytujú fondu EPFRV a sumy, ktoré sú k dispozícii na výdavky pre fond EPZF (2).
(2)
Nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3) sa zrušilo a nahradilo nariadením Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa od 1. januára 2009 zrušuje nariadenie (ES) č. 1782/2003 (4).
(3)
V článku 7 nariadenia (ES) č. 73/2009 sa zaviedli nové zvýšené sumy povinnej modulácie. V súlade s článkom 1 ods. 5 nariadenia Rady (ES) č. 378/2007 z 27. marca 2007, ktorým sa stanovujú pravidlá dobrovoľnej modulácie priamych platieb (5) sa musí zvýšenie sadzieb povinnej modulácie odpočítať zo sadzby dobrovoľnej modulácie.
(4)
Sumy dobrovoľnej a povinnej modulácie, ktoré sa majú poskytnúť EPFRV sa teda zmenili.
(5)
V záujme prehľadnosti by sa rozhodnutie 2006/410/ES malo zrušiť a nahradiť novým znením,
ROZHODLA TAKTO:
Článok 1
Sumy poskytnuté Európskemu poľnohospodárskemu fondu pre rozvoj vidieka (EPFRV) na rozpočtové roky 2007 až 2013 podľa ustanovení článkov 10 ods. 2 a 143d nariadenia (ES) č. 1782/2003, článku 4 ods. 1 nariadenia (ES) č. 378/2007, článku 23 ods. 2 nariadenia Rady (ES) č. 479/2008 (6) a článkov 9 ods. 1, 10 ods. 3, 134 a 135 nariadenia (ES) č. 73/2009, ako aj dostupný čistý zostatok na výdavky Európskeho poľnohospodárskeho záručného fondu (EPZF) sa stanovujú v prílohe k tomuto rozhodnutiu.
Článok 2
Rozhodnutie 2006/410/ES sa zrušuje.
V Bruseli 11. mája 2009